Ka November 2013, Jean-Pierre, yo a hlankelago ofising ya bofetoledi ya Port-Vila Sehlakahlakeng sa Vanuatu, o ile a ya sehlakahlakeng sa gabo ka sefofane gore a yo ba gona kopanong ya tikologo. Ge Jean-Pierre a fihla lefelwaneng la moo leo go kotamago difofane, sehlopha sa batho ba thabelago bao ba tšwago ka borwa bja sehlakahlaka ba ile ba tla go yena gomme ba kgopela dikgatišo tše di theilwego Beibeleng. O ile a sepediša mo e nyakilego go ba dimakasine ka moka tšeo a bego a di swere. Ke moka moruti yo mongwe le yena o ile a batamela Jean-Pierre gomme a kgopela dikgatišo. Moruti yo o ile a mo kgothaletša gore a tle motsaneng wa gabo, a re: “Re bolawa ke tlala ya go kwa Lentšu la Modimo. O swanetše go tla motsaneng wa gabo rena gomme o arabe dipotšišo tša rena ka moka.” Letšatšing la ka morago ga kopano, e sa le mesong kudu, Jean-Pierre o ile a thoma leeto le letelele a rotoga thaba. Mafelelong o ile a fihla godimo ga thaba yeo motsana woo o bego o le gona. Ka morago ga gore batho ba motsaneng woo ba mo amogele ka borutho, Jean-Pierre o ile a boledišana le bona ka Kingdom News No. 38 yeo e nago le sehlogo se se rego, “Na Ruri Bahu ba ka Phela Gape?” O ile a kgothaletša batheetši ka moka ba e ka bago ba 30 gore ba sepedišane le yena ka Dibeibeleng tša bona. Poledišano yeo e ile ya tšea diiri tše e ka bago tše šupago. Ruri batho ba motsaneng wo ba be ba bolawa ke tlala ya moya! Mokgalabje yo mongwe wa nywaga e 70 o ile a re: “Ga e sa le ke belegwa, ke thoma go kwa taba ya mabapi le bahu e hlaloswa gabotse ka tsela ye!”